A Bizottság határozata

(2002. július 4.)

a 96/482/EK határozatnak az élő baromfi és a keltetőtojás harmadik országból történő behozatalához előírt elkülönítési időtartam, és a behozatalt követően alkalmazandó állat-egészségügyi intézkedések tekintetében történő módosításáról

(az értesítés a C(2002) 2492. számú dokumentummal történt)

(EGT vonatkozású szöveg)

(2002/542/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2001/867/EK bizottsági határozattal [1] módosított, a baromfi és a keltetőtojás Közösségen belüli kereskedelmére és harmadik országból történő behozatalára irányadó állat-egészségügyi feltételekről szóló, 1990. október 15-i 90/539/EGK tanácsi irányelvre [2] és különösen annak 26. cikkére,

mivel:

(1) A legutóbb a 2002/183/EK határozattal [3] módosított, a laposmellű futómadarak és azok tojásain kívüli baromfihús és keltetőtojás harmadik országból történő behozatalára vonatkozó állat-egészségügyi feltételek és a szükséges állatorvosi bizonyítványok, valamint a behozatalt követően elvégzendő állat-egészségügyi intézkedések meghatározásáról szóló, 1996. július 12-i 96/482/EK bizottsági határozat [4] értelmében a tenyész- és a haszonbaromfit a behozatalt követően legalább hat héten át a rendeltetési állomáson elkülönítetten kell tartani, majd meg kell vizsgáltatni egy arra feljogosított állatorvossal.

(2) A tagállamok nehézségekről számoltak be a vadállomány pótlására szánt baromfi elkülönítési időtartamával kapcsolatosan, mivel a fokozódó agresszió és kannibalizmus növekvő veszteséget okoz.

(3) Ezért le kell rövidíteni az elkülönítési időtartamot. A madárinfluenza és a Newcastle-betegség vonatkozásában azonban el kell végezni a kötelező vizsgálatot az állat-egészségügyi biztosítékok egyenértékűségének fenntartása érdekében.

(4) Ezért a 96/482/EK határozatot ennek megfelelően módosítani kell.

(5) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 96/482/EK határozat a következőképpen módosul:

1. A 3. cikk (1) bekezdése a következő albekezdéssel egészül ki:

"Az első albekezdéstől eltérve, a tenyész- és a haszonbaromfi – beleértve a vadállomány pótlására szánt baromfit – esetében a rendeltetési gazdaságban történő tartásra előírt hathetes időtartam 21 napra csökkenthető, amennyiben a III. mellékletben ismertetett mintavételi és vizsgálati eljárásokkal összhangban végzett vizsgálat negatív eredménnyel zárul."

2. A határozat – III. mellékletként – e határozat mellékletével egészül ki.

2. cikk

E határozat alkalmazásával kapcsolatban felmerülő valamennyi költséget az importőr viseli.

3. cikk

Ez a határozat az Európai Közösségek Hivatalos Lapjában való kihirdetését követő hetedik napon lép hatályba.

4. cikk

Ennek a határozatnak a tagállamok a címzettjei.

Kelt Brüsszelben, 2002. július 4-én.

a Bizottság részéről

David Byrne

a Bizottság tagja

[1] HL L 323., 2001.12.7., 29. o.

[2] HL L 303., 1990.10.31., 6. o.

[3] HL L 61., 2002.3.2., 56. o.

[4] HL L 196., 1996.8.7., 13. o.

--------------------------------------------------

MELLÉKLET

III. MELLÉKLET

A behozatalt követően a Newcastle-betegség és a madárinfluenza vonatkozásában végzett mintavételi és vizsgálati eljárás

A 3. cikk (1) bekezdésének második albekezdésében megállapított időtartam alatt a hatósági/erre feljogosított állatorvos a behozott baromfi virológiai vizsgálata céljából mintákat vesz, amelyek vizsgálata a következőképpen történik:

- Az elkülönítési időtartam hetedik és tizenötödik napja között kloákakenetet kell venni a 60-nál kisebb létszámú baromfiszállítmány esetén minden állattól, nagyobb szállítmány esetében pedig 60 állattól.

- A madárinfluenza és a Newcastle-betegség vonatkozásában végzett valamennyi vizsgálatot a 92/66/EGK tanácsi irányelv III. mellékletében és a 92/40/EGK tanácsi irányelv III. mellékletében előírt feltételeknek megfelelő diagnosztikai módszerekkel, az illetékes hatóság által kijelölt hivatalos laboratóriumban kell elvégezni.

- Minták összeöntése legfeljebb öt, különböző állattól származó egyedi minta egy mintává való egyesítése útján engedélyezett.

- A vírusizolátumokat haladéktalanul át kell adni a Nemzeti Referencialaboratóriumnak.

--------------------------------------------------